b"\n_START_ARTICLE_\nMarc Bloch\n_START_SECTION_\n\xc5\xbdivljenjepis\n_START_PARAGRAPH_\nRojen je bil v Lyonu v judovski dru\xc5\xbeini alza\xc5\xa1kega porekla, kot sin profesorja anti\xc4\x8dne zgodovine Gustava Blocha. \xc5\xa0tudiral je na presti\xc5\xbeni \xc3\x89cole Normale Sup\xc3\xa9rieure v Parizu, nato v Berlinu in Leipzigu. Nato je pou\xc4\x8deval na liceju. Med prvo svetovno vojno je bil vpoklican v francosko vojsko. Vojno je kon\xc4\x8dal s \xc4\x8dinom stotnika in je bil ve\xc4\x8dkrat odlikovan. med drugim z redom legije \xc4\x8dasti._NEWLINE_Leta 1919 je postal docent in nato profesor srednjeve\xc5\xa1ke zgodovine na Univerzi v Strasbourgu. Leta 1936 je nasledil Henrija Hauserja kot profesor za ekonomsko zgodovino na pari\xc5\xa1ki Sorbonni. Ob za\xc4\x8detku druge svetovne vojne se je kot \xc4\x8dastnik pridru\xc5\xbeil francoski armadi in slu\xc5\xbeil do poraza leta 1940. Ker kot jud ni mogel predavati v Parizu je od\xc5\xa1el v vichyjsko Francijo, najprej v Clermont-Ferrand in nato v Montpellier. Zaradi dru\xc5\xbeine ni od\xc5\xa1el v ZDA, kjer so mu ponujali mesto na newyor\xc5\xa1ki New School for Social Research._NEWLINE_Po nem\xc5\xa1ki zasedbi preostanka Francije leta 1943 je od\xc5\xa1el v ilegalo in se pridru\xc5\xbeil odporu. Marca 1944 ga je aretirala gestapo. Potem ko so ga mu\xc4\x8dili, so ga skupaj z nekaterimi drugimi zaporniki na povelje Klausa Barbieja, ki je bil tisti \xc4\x8das poveljnik gestapo v Lyonu, ustrelili na polju blizu mesta.\n_START_SECTION_\nDelo\n_START_PARAGRAPH_\nLeta 1924 je izdal eno svojih najpomembnej\xc5\xa1ih del Les rois thaumaturges: \xc3\xa9tude sur le caract\xc3\xa8re surnaturel attribu\xc3\xa9 \xc3\xa0 la puissance royale particuli\xc3\xa8rement en France et en Angleterre, v katerem je zbral, opisal in pre\xc5\xa1tudiral dokumente, ki so se nana\xc5\xa1ali na anti\xc4\x8dno tradicijo o domnevni zdravilski sposobnosti srednjeve\xc5\xa1kih kraljev. Ti naj bi bili sposobni zdraviti ko\xc5\xbene bolezni \xc5\xbee z dotikom obolelih. Ta tradicija je imela korenine v magi\xc4\x8dni vlogi kraljev v anti\xc4\x8dnih dru\xc5\xbebah. To Blochovo delo je imelo velik pomen ne samo za socialno zgodovino, temve\xc4\x8d tudi kulturno antropologijo._NEWLINE_Leta 1929 je Bloch, skupaj z Lucienom Febvrem, ustanovil zelo pomemben \xc4\x8dasopis Annales (Annales d'histoire \xc3\xa9conomique et sociale), katerega ime je postalo sinonim za skupino zgodovinarjev, _NEWLINE_analovska \xc5\xa1ola. Blochovo najpomembnej\xc5\xa1e delo je bilo usmerjeno k \xc5\xa1tudiji fevdalizma, pri \xc4\x8demer je presegal nacionalne okvire. Zanimale so ga strukture in zgodovina dolgega trajanja._NEWLINE_Blochova zadnja dokon\xc4\x8dana knjiga L'\xc3\xa9trange d\xc3\xa9faite je bila napisana leta 1940 in izdana posthumno. Obdelovala je poraz francoske vojske v bliskoviti vojni z Nem\xc4\x8dijo leta 1940. Napisal jo je po spominu, brez dostopa do arhiva in kakr\xc5\xa1nihkoli virov. Knjiga predstavlja idejo pisati zgodovino sedanjosti in komaj preteklih dogodkov._NEWLINE_Bloch je pustil velik vpliv tudi na historiografijo preko svojega nedokon\xc4\x8danega monografskega dela Apologija zgodovine ali zgodovinarjev poklic (francosko Apologie pour l'histoire ou M\xc3\xa9tier d'historien), ki ga je pisal v \xc4\x8dasu svojega skrivanja pred nacisti v Lyonu. Blochova knjiga je eno izmed dveh najve\xc4\x8dkrat omenjenih historiografskih del 20. stoletja."